Mustang Shelby GT500 - ajaloo võimsaim!
Ford jagas mõningaid tehnilisi üksikasju Mustang Shelby GT500-ga seoses, millest saab sinise ovaaliga tootja ajaloo võimsaim seeriamudel.
Niisiis peaks auto kapotialuse täitma 5,2-liitrise töömahuga V8, millele monteeritakse külge kompressor. Hobujõudude arv peaks seeläbi tõusma 770-ni ning njuutonmeetrite oma 847-ni. Tootja kinnitusel peaks olema tegu suisa võimsaima mehaanilise ülelaaduriga V8-ga tervel maamunal.
Seitsmeastmeline topeltsiduritega käigukast häälestatakse ümber, nagu ka eelseadistused. Edaspidi saab juht valida Normal, Sport, Track ja Drag seadete vahel. Viimased kaks saavad kasutada ka launch-control funktsiooni.
Uus Mustang kiirendab paigalt sajani ümmarguselt kolme sekundiga. Neljandik miili alistub vähem kui 11 sekundiga. Tippkiirust piiratakse 290 km/h juures.
Muudest lisadest tasub ära märkida modifitseeritud MagneticRide vedrustust ja kuue kolviga sadulas Brembo pidureid. Rehvid valitakse seeriast Michelin Pilot Sport Cup 2.
USA-s tehakse müügiga algust juba eeloleval sügisel. Hinna ja ekspordi osas infot pole.